钦定古今图书集成/历象汇编/岁功典/第072卷 > 中秋赏月 朱松
## 钦定古今图书集成/历象汇编/岁功典/第072卷 > 中秋赏月 朱松

去年中秋雨，野芦凄薄寒。惊尘暗一方，客枕那得安。
起呼对床第，揽衣步蹒跚。握手仰太息，宇宙何时宽。
今年中秋月，并海窥涛澜。坐看蔚蓝天，忽涌白玉盘。
眷言双峰客，倚闾念衣单。亦复取樽酒，承颜有馀欢。
天涯等牢落，世路方艰难。且遵秉烛语，毋为泣河叹。
停杯翫飞辙，河汉静不湍。痴儿亦不眠，苦觅蟾兔看。
洲出暗潮落。鬓衰香雾漙。佳句付惠连。何时解归鞍。